**Ca Nero**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aş vrea ca Nero, câteodată,

Întreaga Romă-n flăcări s-o arunc,

Să ardă-n vers cetatea toată

Când eu am să mă bucur ca un prunc.

M-am săturat de Agrippina,

Nu-i place arta, vreau ca s-o desfid

Şi numai ea va duce vina

Că sunt tiran, adeseori perfid.

Eu o iubesc doar pe Poppea

(Şi de Octavia m-am săturat),

Cu ea-mi voi scrie odiseea

Şi-am să domnesc mult timp ca împărat.

- E inutil să arzi cetatea

Eternă ca şi visul ce ne leagă,

Oricât ţi-ar fi de dragă cartea

Nu cere celor mulţi să înţeleagă

De ce sfidăm cu nepăsare

Impuse etichete şi criterii,

Noi suntem părţi complementare

Şi din nimic am înălţat imperii.

Un Cezar şi o Cleopatra,

Şi-un crez peren în dragostea aceea

(Mai rezistentă decât piatra)

Care-a unit bărbatul cu femeia.

Ioan Grigoraș Liliana Trif